**ARVYDAS MOCKUS**

**NERINGOS SAVIVALDYBĖS TARYBOS NARYS**

**2023 METŲ VEIKLOS ATASKAITA**

Pirmasis naujai išrinktos Neringos savivaldybės tarybos 2023-2027 m. kadencijos posėdis, kuriame daviau Neringos tarybos nario priesaiką, įvyko 2023 m. balandžio 28 d. Kadangi Neringos taryboje esu vienintelis narys, atstovaujantis LSDP, nesijungiau į Tarybos frakcijas bei grupes. Tai man leidžia objektyviai ir neutraliai vertinti situaciją ir balsuoti taip, kaip naudingiausia Neringos gyventojams. Esu tarybos narys, kuriam svarbiausias uždavinys atstovauti Neringos savivaldybės gyventojus ir jų reikalus.

Atsakingai rengiuosi kiekvienam tarybos posėdžiui, nagrinėju pateiktus sprendimų projektus bei aktualius dokumentus. Tai užima nemažai laiko, tačiau, kadangi esu pareigingas, kiekviename posėdyje dalyvauju pasiruošęs ir įsigilinęs į reikalų esmę.

Aktyviai dalyvauju Neringos bendruomenės gyvenime, artimai bendrauju su vietiniais gyventojais. Politiniame gyvenime esu jau daug metų - buvau LR Seimo nariu ir valstybės lygmeniu inicijavau ne vieną klausimą, susijusį su Neringos savivaldybe. Tad vietinių žmonių problemos ir Neringos vystymosi perspektyvos man yra gerai žinomos. Neringos savivaldybės tarybos nariu taip pat esu ne pirmą kadenciją, tad turiu patirties ir žinau, kaip spręsti kylančias problemas ar aptarti kitus klausimus, numatant savivaldybės vystymosi strategiją. Kadangi esu atviras pokyčiams ir siūlymams, dažnai sulaukiu gyventojų kreipimųsi įvairiais klausimais. Darbinius reikalus strateginiais klausimais teko aptarti su dviejų įmonių vadovais. Dažnai sulaukiu gyventojų laiškų su paklausimais ar siūlymais. Turėjau septynis individualius susitikimus su gyventojais, kuriems padėjau išspręsti jų problemas. Esu atviras diskusijoms, siūlymams, kuriuos teikiu savivaldybės valdžios svarstymui.

Esu aktyvus ir visiems pasiekiamas socialiniuose tinkluose (facebook, grupės #Neringa#Mūsų Neringa# ir kt.), kas užtikrina galimybę su platesniu ratu žmonių aptarti esamą situaciją ne tik savivaldybėje, bet ir šalyje. Socialiniuose tinkluose skatinu diskusijas, aktualių įvykių aptarimus, užtikrinu informacijos sklaidą apie valdžios priimtus sprendimus, liečiančius visų žmonių gyvenimus.

Pastoviai rašau straipsnius politinių įžvalgų temomis Delfi portalo rubrikai Politiko ringas, LRT portalui. Per metus buvo publikuota 7 straipsniai aktualiomis temomis.

Siekiant teigiamo rezultato, naudingų pokyčių, dirbau santarvėje su kitais tarybos nariais, siekdamas bendro sutarimo. Savivaldybės tarybos darbe dominuoja darbinga ir pozityvi nuotaika, tad ir darbai eina gerai. Bendru sutarimu per metus taryboje priimta virš 200 sprendimų.

Esu Biudžeto, finansų ir ūkio valdymo bei Kontrolės komitetų nariu.

**Biudžeto, finansų ir ūkio valdymo komitetas:**

2023 metais, šios kadencijos metu, įvyko 8 (aštuoni ) Biudžeto, finansų ir ūkio valdymo komiteto posėdžiai, vienas (rugsėjo mėn.) vyko nuotoliniu būdu, vienas (spalio mėn.) jungtinis (visų trijų komitetų). Rugpjūčio 31 d. buvo organizuotas Išvykstamasis posėdis į Nidos lopšelio-darželį “Ąžuoliukas”.

Eilinių, kasmėnesinių komitetų posėdžių darbotvarkėje, per gegužės-gruodžio mėn., buvo svarstyti 177 klausimai. Dažniausiai tai savivaldybės tarybos sprendimų projektai pagal komitetui deleguotas funkcijas. Vienos iš svarbiausių ir pagrindinių komiteto funkcijų – analizavimas ir pritarimas Strateginio planavimo dokumentams ir savivaldybės biudžeto projektams, įvykdymo ataskaitoms. Prieš komiteto posėdžius visada atsakingai pasirengiu, išnagrinėdamas kiekvieną klausimą ir įsigilindamas į jį. Komiteto posėdžiuose aktyviai dalyvauju, nebijau diskutuoti, teikti savo siūlymus.

**Kontrolės komitetas:**

2023 metais buvo šaukti 5 (penki) naujos kadencijos Kontrolės komiteto posėdžiai: vienas posėdis buvo neeilinis (Dėl Neringos pirminės sveikatos priežiūros centro slaugos skyriaus situacijos ir Dėl Neringos savivaldybės tarnybinių automobilių žymėjimo),

Kontrolės komiteto nariai svarstė pagal funkcijas deleguotus projektus - 17 (septyniolika) klausimų. Kontrolės komiteto nariai nagrinėjo ir analizavo klausimus dėl Viešosios įstaigos Neringos pirminės sveikatos priežiūros centro slaugos skyriaus situacijos, savivaldybės tarnybinių automobilių žymėjimo, savivaldybės kontrolės ir audito tarnybos kontrolieriaus veiklos, savivaldybės kontrolės ir audito tarnybos kontrolieriaus veiklos rezultatų; svarstė savivaldybės kontrolės ir audito tarnybos kontrolieriaus kitų metų veiklos plano projektą. Svarstytos savivaldybės kontrolės ir audito tarnybos kontrolieriaus parengtos ataskaitos ir išvados įvairiais klausimais.

**Privatizavimo komisijos pirmininkas:**

Privatizavimo komisija atsako už tinkamą privatizavimo priežiūrą ir nustatytų funkcijų vykdymą įstatymų nustatyta tvarka. Privatizavimo objektų privatizavimo programų projektus rengia ir medžiagą Privatizavimo komisijos posėdžiams pateikia Neringos savivaldybės administracijos Biudžeto ir turto valdymo skyrius.

Privatizavimo komisija atlieka šias funkcijas:

priima sprendimą dėl pritarimo (nepritarimo) savivaldybei nuosavybės teise priklausančių akcijų (toliau – privatizavimo objektas) įtraukimo (išbraukimo) į privatizavimo objektų sąrašą;

priima sprendimą dėl pritarimo (nepritarimo) privatizavimo objektų privatizavimo programų projektams;

priima sprendimą dėl pritarimo (nepritarimo) privatizavimo sandorių projektams, išskyrus reguliuojamoje rinkoje sudarytus privatizavimo sandorius;

priima sprendimą dėl privatizavimo objekto privatizavimo programos sustabdymo ir (ar) vykdymo nutraukimo;

priima sprendimą dėl pritarimo Neringos savivaldybės administracijos taikomo Lietuvos Respublikos valstybei ir savivaldybėms priklausančių akcijų privatizavimo įstatyme nustatytų privatizavimo būdų derinio ar privatizavimo būdo pakeitimo;

prižiūri, kaip vykdomos privatizavimo programos*,* kurioms Privatizavimo komisija pritarė.

**Apžvelgiant 2023 metų Neringos savivaldybės tarybos veiklos metus, noriu padėkoti visiems tarybos nariams, merui Dariui Jasaičiui ir tarybos sekretorei Ignei Krisčiūnaitei už produktyvų darbą kartu ir kolegiškumą, priimant teisingus sprendimus, ieškant galimybių kurti gražesnį ir komfortiškesnį gyvenimą Neringoje. Taip pat Administracijos direktoriui Egidijui Šakaliui ir visiems Neringos savivaldybės darbuotojams už jų nuoširdų ir atsakingai atliekamą darbą.**